**Ministru kabineta noteikumu projekta “Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta 2017. gada 7. februāra noteikumu Nr. 78 “Dabasgāzes tirdzniecības un lietošanas noteikumi” (turpmāk – Noteikumi) pārskatīšanas mērķis ir tos aktualizēt, ņemot vērā, ka stāsies spēkā jauni dabasgāzes sadales sistēmas pakalpojumu tarifi un ir būtiski mazināt sadales sistēmas pārslodžu risku.  Noteikumu projekts “Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” (turpmāk – Projekts) stāsies spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Enerģētikas likuma 107. panta trešā, piektā un septītā daļa un 109. panta ceturtā daļa;  Sabiedrisko pakalpojumu regulēšanas komisijas (turpmāk – Regulators) 2018.gada 25.septembra padomes lēmumu Nr.107 “Par akciju sabiedrības “Gaso” dabasgāzes sadales sistēmas pakalpojuma diferencētajiem tarifiem” (turpmāk – Regulatora lēmums Nr.107), kas stāsties spēkā 2019.gada 1.janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts izstrādāts pēc dabasgāzes sadales sistēmas operatora AS “Gaso” un Ekonomikas ministrijas iniciatīvas, lai nodrošinātu Noteikumu aktualizēšanu ņemot vērā, ka Regulators ir apstiprinājusi jaunus dabasgāzes sadales sistēmas pakalpojuma diferencētus tarifus, kas stāsties spēkā 2019.gada 1.janvārī.  Projekta mērķis ir aktualizēt Noteikumus, jo no 2019.gada 1.janvāra spēkā stāsies jauni dabasgāzes sadales sistēmas pakalpojuma tarifi, kur iekļauta ne tikai tarifa mainīgā, bet arī fiksētā daļa. Projekts papildinās esošo Noteikumu redakciju padarot to konkrētāku un skaidrāku. Noteikumos arī plānots ieviest preventīvu mehānismu, lai mazinātu dabasgāzes sadales sistēmas pārslodzi, attiecīgi novēršot sadales sistēmas apdraudējumu un avāriju risku.  Projektā plānoti šādi Noteikumu grozījumi:   1. Projektā ietvertā Noteikumu 89. punkta redakcija paredz, ka sistēmas operators Noteikumu 87. punktā paredzētā pārkāpuma rezultātā veic pārrēķinu par izlietoto dabasgāzi un sadales sistēmas pakalpojumiem, un, pamatojoties uz veikto pārrēķinu, izraksta lietotājam rēķinu, kur norāda izlietotās dabasgāzes pārrēķinu un samaksas termiņu. Ar piedāvātajiem grozījumiem plānots padarīt šo normu skaidrāku, tāpat sadales sistēmas operatora veiktais pārrēķins par sadales sistēmas pakalpojumiem ir iekļaujams lietotājam izrakstītajā rēķinā, kā tas tiek darīts praksē un kā to paredz normas mērķis. 2. Ar Projektu paredzēts novērst neprecizitāti Noteikumu 99.3. apakšpunktā, kas šī brīža redakcija paredz mājsaimniecības lietotāja pienākumu norēķināties par dabasgāzi dabasgāzes tirgotāja, publiskā tirgotāja vai pēdējās garantētās piegādes pakalpojuma sniedzēja norēķinu kārtībā noteiktajos termiņos un veidos vienīgi par dabasgāzi, taču tajā nav atrunāts, ka mājsaimniecības lietotājiem jāveic arī samaksa par sistēmas pakalpojumiem. Ar Projektu tiek precizēts, ka arī par sistēmas pakalpojumiem (gan dabasgāzes pārvades, gan uzglabāšanas, gan sadales sistēmas pakalpojumiem) ir veicami norēķini šajās kārtībās noteiktajos termiņos un veidā. 3. Projektā ietvertais 100.6. apakšpunkts paredz, ka gazificētā objekta īpašnieks ir atbildīgs par gazificētajā objektā patērētās dabasgāzes norēķiniem un Noteikumos lietotājam paredzēto pienākumu izpildi, ja gazificētajā objektā nav noslēgts dabasgāzes tirdzniecības līgums vai tas zaudējis spēku. Gazificētā objekta īpašnieka atbildība par norēķiniem par sniegtajiem sistēmas pakalpojumiem izriet no citu lietotājam paredzēto pienākumu izpildes. Tomēr praksē normas piemērošana rada problēmas sakarā ar dažādām tās satura interpretācijām, kas atsevišķos gadījumos nepamatoti izslēdz īpašnieka atbildību par norēķiniem par sistēmas pakalpojumiem. Tādējādi, lai nodrošinātu normas nepārprotamu un viennozīmīgi interpretējamu formulējumu, nepieciešams skaidri noteikt, ka gadījumā, ja līgums gazificētajā objektā ir zaudējis spēku vai nav noslēgts, īpašnieks atbild ne vien par norēķiniem par dabasgāzi, bet arī par norēķiniem par sistēmas pakalpojumiem, jo bez šo pakalpojumu nodrošināšanas dabasgāzes piegāde objektā nebūtu iespējama. 4. Ar Regulatora lēmumu Nr.107, kas stāsies spēkā 2019. gada 1. janvārī, ir apstiprināti jaunie sadales sistēmas pakalpojuma tarifi. Sadales sistēmas tarifu veidos no mainīgas daļas, kuru ietekmēs transportētās gāzes apjoms, un fiksētas daļas, kas piesaistīta dabasgāzes pieslēguma maksimālajai atļautajai slodzei. Vēsturiski ir izveidojusies situācija, kad lietotājiem atļautā maksimālā slodze daudzviet būtiski pārsniedz faktiski nepieciešamo slodzi, līdz ar to rodas situācija, kad lietotājam jāmaksā par lieku slodzi, ko tas neizmanto. Atļautās maksimālās slodzes samazināšana ir gan administratīvi, gan finansiāli apgrūtinoša, jo var būt saistīta, cita starpā, ar dabasgāzes sadales sistēmas pārbūvi. Lai izvairītos no šāda sloga, dabasgāzes sadales sistēmas operators piedāvā iespēju lietotājam reizi gadā pieteikt nepieciešamo slodzi, nesamazinot tā atļauto maksimālo slodzi. Šādā gadījumā sadales sistēmas pakalpojuma tarifi būtu piesaistīti nevis atļautajai maksimālajai slodzei, bet gan pieteiktajai slodzei (kas noteikti būs mazāka, un attiecīgi arī veidotu mazākas izmaksas dabasgāzes lietotājam). Šādā veidā dabasgāzes lietotājs bez īpaša administratīvā sloga varēs ietaupīt finanšu līdzekļus. Ar Projektā ieviesto 101.1 un 101.2 punktu paredzēts, cita starpā, aizsargāt mājsaimniecību lietotājus, izveidojot preventīvu mehānismu – papildu samaksu par pieteiktās atļautās slodzes pārsniegšanu, ko nosaka ar matemātiskas formulas palīdzību. Šādu grozījumu ieviešana nepieciešama, lai dabasgāzes lietotāji ļaunprātīgi neizmantotu slodzes pieteikšanas iespēju, kā arī tie būtu ieinteresēti ievērot pieteikto slodzi un atbilstoši tai patērētu sev nepieciešamo dabasgāzi. Līdzīga prakse jau tiek veiksmīgi īstenota arī elektroenerģijas nozarē. 5. Noteikumu 160.1. apakšpunktu nepieciešams precizēt, ietverot atsauci uz pielīgto norēķinu kārtību, jo norēķinu kārtība attiecībās starp tirgotāju un lietotāju parasti tiek pielīgta līgumā, un tirgotājs to vienpusēji nenosaka, kā tas ir, piemēram, attiecībās starp pēdējās garantētās piegādes pakalpojuma sniedzēju un lietotāju, kurš saņem dabasgāzi pēdējās garantētās piegādes pakalpojuma ietvaros. 6. Tā kā dabasgāzes cena saistītajiem lietotājiem Enerģētikas likumā noteiktajā kārtībā joprojām nav apstiprināta, tad nepieciešams precizēt Noteikumu 179. punktu, lai būtu iespējams piemērot sadales sistēmas pakalpojumu diferencētā tarifa fiksēto daļu arī mājsaimniecības lietotājiem. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts izstrādes gaitā piedalījās dabasgāzes sadales sistēmas operators AS “Gaso”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz sadales sistēmas operatoru AS “Gaso”, dabasgāzes tirgotājiem un dabasgāzes lietotājiem, kuri pārsniedz pieteikto atļauto slodzi. |
| 2. | Tiesiskā regulējuma ietekme uz tautsaimniecību un administratīvo slogu | Projekts neietekmē tautsaimniecību un nepalielina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes gaitā iesaistīti nozares pārstāvji, informācija publicēta Ekonomikas ministrijas mājaslapā ar iespēju ikkatram sniegt priekšlikumus. |
| 2. | Sabiedrības līdzdalība projekta izstrādē | Informācija par Projektu 2018.gada 21.novembrī ir ievietota Ekonomikas ministrijas mājaslapas sadaļā “Sabiedrības līdzdalība”[[1]](#footnote-1). |
| 3. | Sabiedrības līdzdalības rezultāti | Paziņojumā par sabiedrības līdzdalību ietverts aicinājums sniegt viedokli līdz 2018.gada 4.decembrim. Komentāri par Projektu no sabiedrības puses līdz šim brīdim nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dabasgāzes sadales sistēmas operators AS “Gaso”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs institucionālo struktūru, kā arī iesaistīto institūciju funkcijas, uzdevumus un cilvēkresursus. |
| 3. | Cita informācija | Nav |

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs Ē. Eglītis

Ansone 67013001

Ance.Ansone@em.gov.lv

1. <https://em.gov.lv/lv/par_ministriju/sabiedribas_lidzdaliba/diskusiju_dokumenti/energijas_tirgus_un_infrastruktura/> [↑](#footnote-ref-1)